Gammel Skivehus
Gammel Skivehus, opr. Skivegård, eller Skivehus, tidligere slot og hovedgård, nu hotel, i Skive by. Nævnes i Kong Valdemars Jordebog 1231 (i formen Skhiuægarthæ) og var krongods til 1661. Skivehus tilhørte 1693-1719 Verner Parsberg til Eskjær, der lod den endnu stående bindingsværkslænge opføre i 1719. Hovedhuset, der nu fremstår i nyklassicistisk stil, blev gennemgribende ombygget i 1866. Bøndergods og ladegård, Ny Skivehus, udskiltes i 1791 og udstykkedes i 1901.